LT Europos Sąjungos oficialusis leidinys C 319/12

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2010/C 319/07

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„VINAGRE DE JEREZ“

EB Nr.: ES-PDO-0005-0723-15.10.2008

SGN ( ) SKVN ( X )

1. Pavadinimas:

„Vinagre de Jerez“

2. Valstybė narė arba trečioji šalis:

Ispanija

3. Žemės ūkio produkto arba maisto produkto aprašymas:

3.1. Produkto rūšis:

1.8 klasė. Kiti Sutarties I priede išvardyti produktai (prieskoniai ir kt.).

3.2. Produkto, kuriam taikomas 1 punkte nurodytas pavadinimas, aprašymas:

„Vinagre de Jerez“ – tai actas, gaunamas actarūgščio rauginimo būdu iš tinkamos rūšies vyno, pagaminto gamybos vietovėje. Šis actas gaminamas ir brandinamas pagal tradicinius metodus, aprašytus 3.5 skirsnyje, ir pasižymi toliau nurodytomis juslinėmis ir analitinėmis savybėmis.

Saugomo acto analitinės savybės:

— alkoholio likučių koncentracija acte neturi būti didesnė nei 3 tūrio proc., išskyrus iš „Pedro Ximénez“ arba „Moscatel“ vyno pagamintą actą, kuriame ši koncentracija neturi būti didesnė nei 4 tūrio proc.;

— mažiausias bendrasis rūgštingumas, išreikštas acto rūgštimi, turi būti 70 g/l, išskyrus iš „Pedro Ximénez“ arba „Moscatel“ vyno pagamintą actą, kuriame rūgštingumas gali būti 60 g/l; „Gran Reserva“ tipo acto mažiausias bendrasis rūgštingumas, išreikštas acto rūgštimi, turi būti 80 g/l,

— tirpaus sausojo ekstrakto turi būti ne mažiau nei 1,30 g/l ir nei rūgštingumo laipsnis. „Vinagre de Jerez Gran Reserva“ kategorijos acte šio ekstrakto koncentracija turi būti ne mažesnė nei 2,3 g/l ir nei rūgštingumo laipsnis,

— pelenų koncentracija – nuo 2 iki 7 g/l, išskyrus „Vinagre de Jerez Gran Reserva“ kategorijos actą, kuriame pelenų koncentracija turi būti 4–8 g/l,

— didžiausia sulfato koncentracija – 3,5 g/l,

— Iš „Pedro Ximénez“ arba „Moscatel“ pagamintame „Vinagre de Jerez“ acte turi būti iš šių rūšių vyno atsiradusių redukuojančių medžiagų (bent 60 g/l).

Actas su kilmės vietos nuoroda „Vinagre de Jerez“ yra nuo sendinto aukso iki raudonmedžio spalvos, tirštas ir aliejingas. Juntamas stiprus acto kvapas ir lengvas alkoholio kvapas. Vyrauja vyno ir medienos aromatai. Actas – rūgštaus, bet malonaus ilgai burnoje išliekančio skonio.

Pagal saugomo acto brandinimo laikotarpį, jis skirstomas į šias kategorijas:

a) „Vinagre de Jerez“. Actas su šia nuoroda brandinamas ne trumpiau nei 6 mėn.;

b) „Vinagre de Jerez Reserva“. Actas su šia nuoroda brandinamas ne trumpiau nei dvejus metus;

c) „Vinagre de Jerez Gran Reserva“. Actas su šia nuoroda brandinamas ne trumpiau nei dešimt metų.

Be to, pagal naudojamo vyno rūšį pusiau saldus „Vinagre de Jerez“ actas skirstomas į tipus, kurie gali priklausyti bet kuriai pirmiau nurodytai kategorijai:

— „Vinagre de Jerez al Pedro Ximénez“. Į actą su šia nuoroda brandinimo metu pilama „Pedro Ximénez“ rūšies vyno,

— „Vinagre de Jerez al Moscatel“. Į actą su šia nuoroda brandinimo metu pilama „Pedro Moscatel“ rūšies vyno.

3.3. Žaliavos (taikoma tik apdorotiems produktams):

Actas su kilmės vietos nuoroda „Vinagre de Jerez“ gaunamas tik actarūgščio rauginimo būdu iš tinkamos rūšies vyno.

Todėl „Vinagre de Jerez“ actui gaminti naudojama žaliava yra vadinamasis tinkamas vynas (isp. „vinos aptos“). Toks vynas gaminamas rūsiuose, esančiuose acto gamybos vietovėje, kuri atitinka vyno su kilmės vietos nuorodomis „Jerez-Xérès-Sherry“ ir „Manzanilla – Sanlúcar de Barrameda“ gamybos vietovę. Tai gali būti:

a) metų vynas su natūralia alkoholio koncentracija (tūrio proc.);

b) vynas, brandintas mažiausią vidutinį laikotarpį, nustatytą jo specifikacijoje.

Šių rūšių vynas gaminamas laikantis jo specifikacijoje nurodytų sąlygų ir įgyvendinant galiojančiuose teisės aktuose nustatytus reikalavimus, susijusius su SKVN vietovės vynuogių kilme ir vynininkystės metodais.

3.4. Pašarai (taikoma tik gyvūninės kilmės produktams):

Netaikoma.

3.5. Specialūs gamybos veiksmai, atliktini nustatytoje geografinėje vietovėje:

a) Denatūravimas

Visas tinkamas į patvirtintų gamintojų rūsius atsiųstas vynas iš karto turi būti denatūruojamas jį dalinai rūgštinant. Tam naudojamas pakankamas acto atsargų kiekis, kad gauto mišinio rūgštingumas, išreikštas acto rūgštimi, būtų mažiausiai 1°.

b) Rūgštinimas

Šio proceso metu naudojant acto bakterijas vyne esantis alkoholis paverčiamas acto rūgštimi. Išskiriami du galimi „Vinagre de Jerez“ gamybos procesai:

1. Procesas, atliekamas vadinamuosiuose acto gamybos rūsiuose (isp. „Bodegas de Elaboración de Vinagre“): tai pramoniniai įrenginiai, kuriuose kontroliuojamo actarūgščio rauginimo metu acto bakterijos žaliavą – tinkamą vyną – paverčia actu.

2. Procesas, atliekamas acto brandinimo ir tiekimo rūsiuose (isp. „Bodegas de Crianza y Expedición de vinagres“) vykdant rauginimą tose pačiose medinėse statinėse, kuriose actas brandinamas.

c) Brandinimas arba laikymas

Saugomo acto gamybai naudojamas specialus brandinimo arba laikymo metodas gali būti tradicinis trijų pakopų brandinimo (isp. „criaderas y soleras“) arba metų („añadas“) metodas, kurį taikant tinkamas actas bus brandinamas tiek laiko, kiek reikia išgauti įvairių rūšių acto juslinėms ir analitinėms savybėms.

a) Brandinimo statinės

Brandinamas actas turi būti laikomas medinėse statinėse, kuriose anksčiau buvo brandinamas vynas ir kurių talpa ne didesnė nei 1 000 litrų. Išskirtiniais atvejais Reguliavimo tarnyba galės leisti naudoti didesnės nei 1 000 litrų talpos medines statines vynui laikyti, jei jos turi istorinę vertę, o jų naudojimas užregistruotas Reguliavimo tarnyboje prieš skelbiant produkto specifikaciją.

b) Mažiausia vidutinė brandinimo trukmė

Kad būtų galima visų rūšių actą tiekti rinkai, jis turi būti brandinamas vidutiniškai bent šešis mėnesius. „Vinagre de Jerez Reserva“ acto mažiausia vidutinė brandinimo trukmė – dveji metai, o „Vinagre de Jerez Gran Reserva“ – dešimt metų.

Iš tų pačių metų vynuogių derliaus gautas actas, kuris buvo brandintas nemaišant jo su actu iš skirtingų vynuogių derlių, galės turėti užrašą „Metai“ („Añada“), jei jo brandinimo trukmė buvo dveji arba daugiau metų. Šis užrašas galės būti naudojamas kartu su kitomis 3.2 skirsnyje nurodytomis nuorodomis, jei vyno savybės atitinka kiekvienu atveju keliamus reikalavimus.

3.6. Specialios pjaustymo, trynimo, pakavimo ir kt. taisyklės:

Tiesiogiai vartoti skirto „Vinagre de Jerez“ acto tara turi būti pagaminta iš stiklo arba kitų medžiagų, dėl kurių specifinės produkto savybės nekinta. Jos vardinis tūris turi būti patvirtintas šiam maisto produktui.

„Vinagre de Jerez“ actą išpilstyti galima:

1) išpilstymo patalpose, kurios yra acto brandinimo ir tiekimo rūsių registre įrašytų įmonių nuosavybė; arba

2) išpilstymo patalpose, kurios yra Reguliavimo tarnybos patvirtintų išpilstytojų – ūkinės veiklos vykdytojų, įsikūrusių gamybos vietovėje ar už jos ribų, nuosavybė. Jie iš patvirtintų gamintojų gauna neišpilstytą „Vinagre de Jerez“ actą ir dalyvauja tik jo išpilstymo procese.

Abiem atvejais, kad gautų leidimą, išpilstytojai turi įrodyti Reguliavimo tarnybai, kad laikosi kiekviename regione acto išpilstymo veiklai nustatytų teisinių įsipareigojimų, taip pat kad įdiegė kokybės kontrolės sistemą, kuri užtikrina visišką atsekamumą ir tinkamą produkto, gauto iš patvirtintų gamintojų rūsių ir skirto išpilstyti, naudojimą.

3.7. Specialios ženklinimo etiketėmis taisyklės:

Etiketėse ir nugarinėse etiketėse ant acto butelių privalomas aiškiai matomas užrašas – kilmės vietos nuoroda „Vinagre de Jerez“, taip pat acto rūšis ir visa bendro pobūdžio informacija, nustatyta galiojančiuose teisės aktuose. Be to, pagal Reguliavimo tarnybos nustatytas taisykles ant butelių turi būti Reguliavimo tarnybos išduoti kokybės ženklai arba nugarinės etiketės su skiriamuoju kilmės vietos nuorodos ženklu ir raidiniu identifikavimo kodu.

Reguliavimo tarnyba tikrins, kad etiketės su saugomu „Vinagre de Jerez“ pavadinimu atitiktų produkto su kilmės vietos nuoroda specifikacijoje ir ženklinimo etiketėmis taisyklėse nustatytas sąlygas.

4. Glaustas geografinės vietovės apibūdinimas:

„Vinagre de Jerez“ acto gamybos vietovė apima teritoriją, nusidriekusią Cheres de la Fronteros, El Puerto de Santa Marijos, Sanlukar de Baramedos, Trebuchenos, Čipjonos, Rotos, Puerto Realio ir Čiklana de la Fronteros savivaldybėse (Kadiso regionas) ir Lebrichos savivaldybėje (Sevilijos regionas), į rytus nuo 5° 49′ vakarų ilgumos ir į pietus nuo 36° 58′ šiaurės platumos.

Pirmiau nurodyta gamybos vietovė sutampa su vyno, pažymėto kilmės vietos nuorodomis „Jerez-Xérès-Sherry“ ir „Manzanilla - Sanlúcar de Barrameda“, gamybos vietove.

5. Ryšys su geografine vietove:

5.1. Geografinės vietovės ypatumai:

„Vinagre de Jerez“ gamybos vietovės savitumą nulėmė istoriniai, gamtos ir žmogiškieji veiksniai:

a) Istoriniai veiksniai

Nuo Finikiečių laikų per visą tūkstantmetę Chereso regiono istoriją vynuogių auginimas, vyno ir acto gamyba buvo viena iš pagrindinių šio regiono veiklų. Geografinė padėtis (Cheresas įsikūręs šalia svarbių, didelę istorinę reikšmę turinčių prekybos uostų, kaip antai Kadisas arba Sevilija) nulėmė tai, kad vietos vynas ir actas dažnai būdavo pakraunamas į laivus, plaukiančius į Šiaurės ir Pietų Ameriką arba į Šiaurės Europos prekybos uostus, taip pat tai, kad vynui ir actui brandinti skirtos statinės būdavo gaminamos iš amerikietiško ąžuolo užjūrio kolonijose. Trijų pakopų brandinimo sistema taip pat yra tradicinis Chereso vynuogininkystės elementas, turintis aiškią istorinę kilmę: šis metodas atsirado XVII a., siekiant patenkinti rinkų poreikį gauti visada kokybišką vyną ir actą, nepriklausomai nuo kiekvieno skirtingo derliaus ypatumų.

b) Gamtos veiksniai

Gamybos vietovę sudaro žemumos arba lygumos su neaukštomis kalvomis, kurių paviršiaus pokrypis yra 10–15 proc. ir kuriose vyrauja baltas, minkštas, puikiai sulaikantis drėgmę mergelio dirvožemis (isp. „suelo albariza“). Pagrindinės jo sudedamosios medžiagos yra kalcio karbonatas, molis ir kvarcas. Vietovei būdingas šiltas klimatas. Žemiausia oro temperatūra žiemą yra apie 5 °C, o aukščiausia oro temperatūra vasarą – apie 35 °C. Saulė šviečia daugiau nei 300 dienų per metus, o metinis vidutinis kritulių kiekis yra maždaug 600 l/m2. Daugiausia kritulių iškrenta lapkričio, gruodžio ir kovo mėn. Bet kokiu atveju šį veiksnį reikia vertinti atsižvelgiant į vietovei būdingo dirvožemio ypatumą – jis sulaiko drėgmę ir neleidžia vykti evapotranspiracijai. Pagaliau būtina paminėti didelę regione vyraujančių dviejų tipų vėjų įtaką klimatui: sausas ir šiltas rytų vėjas (isp. „viento de levante“), pučiantis nuo žemyno pusės, ir nuo vandenyno pučiantis vakarų vėjas („poniente“), kuris atneša daug drėgmės ir, ypač vasarą, sušvelnina klimatą.

c) Žmogiškieji veiksniai

Dominuojanti trijų pakopų „Vinagre de Jerez“ acto brandinimo sistema yra tradicinis gamybos vietovėje naudojamas brandinimo metodas. Taip pat tradiciškai naudojamos ilgai mirkytos vyne amerikietiško ąžuolo statinės. Acto brandinimo rūsių struktūra irgi daro didelę įtaką acto su kilmės vietos nuoroda „Vinagre de Jerez“ savybėms. Rūsių stogai yra dvišlaičiai, lubos – aukštos, o tai padeda susidaryti vidaus oro masėms, kurios sumažina išorės temperatūrų svyravimus. Sienos paprastai yra pakankamai storos, kad būtų užtikrinta izoliacija, o langai sudėti tam tikrame aukštyje, kad vyktų oro cirkuliacija ir naktį patektų vėsus vakarų brizas, bet kad statinės išvengtų tiesioginės šviesos.

5.2. Produkto ypatumai:

„Vinagre de Jerez“ savitumą visų pirma lemia jam gaminti naudojama žaliava – vadinamasis tinkamas vynas. Acto gamybos vietovėje taip pat gaminamas labai tipiškas tai vietovei vynas. Kai kurios jo savybės aiškiai pasireiškia „Vinagre de Jerez“ acte: spalvų gama – nuo sendinto aukso iki raudonmedžio spalvos, vos juntamas alkoholio kvapas ir vyraujantys vyno ir medienos aromatai.

Kita vertus, dėl vietovės klimato sąlygų ir rūsių struktūros ypatumų jų viduje susidaro specifinis mikroklimatas, o brandinimo metu užtikrinama tokia acto sudedamųjų medžiagų koncentracija, kuri nulemia ilgai išliekantį acto poskonį burnoje.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Minėti reljefo, dirvožemio ir klimato ypatumai nulemia išskirtines gamybos vietovės vynuogynų savybes. Nuo jų savo ruožtu priklauso tinkamo vyno ir iš jo gauto „Vinagre de Jerez“ acto ypatybės. Gamtos veiksnių įtaka tinkamam vynui, gaminamam iš naudojamų palomino, moscatel ir pedro ximénez veislių vynuogių, yra labai svarbi. „Vinagre de Jerez“ gamybos vietovėje, kuriai būdingas šiltas klimatas, vynuogės bręsta greičiau, o jų labai saldžiose sultyse rūgšties koncentracija yra palyginti nedidelė. Gamybos vietovėje vynuogėms bręstant jos gauna daug saulės šviesos, o tai skatina greitą jų augimą ir nokimą. Be to, šiai vietovei būdingos vasaros sausros, kurios įsivyrauja vynuogėms pradedant nokti ir baigiasi prieš nuimant derlių, ir labai sausi ir karšti rytų vėjai. Nuo Atlanto vandenyno pučiantis šiltas vakarų vėjas vasaros naktimis dažnai sukelia brizą, dėl kurio susidaro rasa – taip kompensuojamas drėgmės trūkumas, kuris gali dar labiau padidėti dėl intensyvios saulės šviesos. Sulaikančio drėgmę mergelio dirvožemio įtaka taip pat labai didelė, nes jis užtikrina vandens atsargas podirvyje.

Kita vertus, labai svarbios yra nuo neatmenamų laikų naudojamų ir su vietovės aplinkos sąlygomis susijusių mielių nulemtos acto savybės. Vyno alkoholių ir polihidroksilinių alkoholių metabolizmą skatina Chereso regionui būdingos mielės, kurio rezultatas – antrinių elementų atsiradimas ir pirminių vyno sudedamųjų medžiagų transformacija: glicerolio koncentracijos sumažėjimas, acetaldehido ir esterinimo produktų koncentracijų padidėjimas. Iš gautų acetaldehidų atsiranda acetoinas, kuris kartu su aukštesniaisiais alkoholiais suteikia „Vinagre de Jerez“ actui būdingą kvapą. Didelė alkoholio likučių koncentracija taip pat daro svarbią įtaką „Vinagre de Jerez“ acto kokybei ir skoniui, kadangi skatina esterintų sudedamųjų medžiagų (daugiausia etilacetato) atsiradimą. Šios medžiagos sąlygoja acto struktūrą, suteikia jam daugiau kompleksiškumo ir subalansuoja rūgštinimo metu atsiradusius aromatus.

Brandinimas ąžuolinėse statinėse ir ypatingas rūsiuose susidaręs mikroklimatas skatina specifinių acto savybių atsiradimą brandinimo metu. Naudojamos statinės skatina mikroprisotinimą deguonimi. Šis procesas idealiai tinka lėtai brandinti actą. Dėl jo brandinimo metu vyksta progresyvus sudėtinių medžiagų atpalaidavimas, o tai savo ruožtu padeda stabilizuoti dažiąsias medžiagas, sudaro polimerinius junginius ir suteikia actui savitą spalvą (nuo gintaro iki raudonmedžio atspalvio), lengvą vanilės aromatą ir spragintos kavos su pienu kvapą. Be to, dėl medienos hemiceliuliozės vyksta garavimas ir dėl to laipsniškai mažėja vandens kiekis ir didėja sausojo ekstrakto, mineralinių druskų ir pelenų koncentracija acte.

Dažniausiai šioje vietovėje naudojama trijų pakopų brandinimo sistema skatina acto homogenizaciją, kadangi ją taikant sumažėja skirtingų derlių vyno poveikis. Galų gale, dėl Chereso regiono rūsių struktūros, pritaikytos palaikyti mikroklimatą, ne tik skatinamas lėtas acto prisotinimas deguonimi, bet taip pat užtikrinamos nepriekaištingos statinių, kuriose brandinamas „Vinagre de Jerez“ actas, laikymo sąlygos.

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/pliego_vinagre_jerez.pdf